Diari Oficial de la Generalitat Valenciana


Sumari del DOGV 6540, del 10-06-2011 (2011/6674)

RESOLUCIÓ de 7 de juny de 2011, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6674


Data del document
:   07-06-2011

Organisme emissor
:   Universitat de València

Tipus de document
:   Resolució

RESOLUCIÓ de 7 de juny de 2011, del Rectorat de la Universitat de València, per la qual s'aprova la delegació de funcions en els vicerectors i les vicerectores, la secretària general, el gerent i altres òrgans d'aquesta Universitat. [2011/6674]  
Els Estatuts de la Universitat de València, aprovats per Decret del Consell de la Generalitat Valenciana el 30 de juliol de 2004, atribueixen al rector les facultats i les competències que s'arrepleguen en l'article 94.  
A l'objecte d'assolir una major eficàcia en la gestió dels òrgans universitaris, alhora que evitar una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que preveuen els articles 13 de la Llei 30/1992, de Règim Jurídic de les Administracions Públiques i del Procediment Administratiu Comú, i 95 dels Estatuts de la Universitat de València, aquest Rectorat, a l'empara de les competències que li confereix la legislació vigent, ha resolt la delegació de les atribucions del rector en les matèries i òrgans següents:   
  
  
Primer  
Es deleguen en la vicerectora d'Ordenació Acadèmica i Professorat les facultats i les competències que estan atribuïdes al rector pel que fa a l'organització acadèmica, contingudes en la legislació vigent, en els Estatuts de la Universitat de València i en les disposicions concordants i complementàries en aquesta matèria; la supervisió de l'oferta del curs acadèmic, l'organització dels centres responsables de la impartició de títols universitaris i en general totes aquelles funcions que s'atribueixen al rector, dins de l'àmbit de l'organització acadèmica.  
  
També es deleguen les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució d'ajudes tècniques a professors i professores amb discapacitat, la resolució sobre les situacions administratives, la concessió de permisos i llicències, concretament la concessió de llicències per estudis superiors a un mes, i les previstes en l'article 2.3 del Reglament de permisos, llicències, vacances i situacions administratives del professorat, el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.  
Es delega el nomenament de membres de tribunals de proves d'accés a la Universitat, de delegats o delegades de centres privats adscrits a la Universitat de València en els que s'impartisca 2n de Batxillerat i dels i les especialistes per matèries de Batxillerat per a la confecció de proves d'accés a la Universitat.  
Així mateix, es delega la presidència de la Comissió de Reclamacions. Igualment, es deleguen les competències que estan atribuïdes al rector respecte a la Comissió Mixta entre Universitat i Institucions Sanitàries, així com les facultats de convocatòria i resolució d'ajudes tècniques a estudiants amb discapacitat i la presidència de les comissions que concedisquen les ajudes anteriors.  
  
Segon  
Es deleguen en la vicerectora d'Estudis i Política Lingüística les competències que estan conferides al rector, tant en la legislació vigent com en la que es dicte, en matèria d'aprovació, implantació, modificació i seguiment dels programes d'ensenyament i plans d'estudis conduents a títols de grau; l'adaptació d'estudis de plans antics, la coordinació de les pràctiques externes de grau; la resolució de tots aquells recursos que els alumnes o les alumnes interposen contra les decisions i les resolucions que la Universitat de València dicte en matèria de règim d'estudiants.  
  
Així mateix, es deleguen totes les competències relatives a l'accés i la permanència dels i les estudiants de la Universitat de València; la preinscripció i l'admissió d'estudiants als centres; el desenvolupament de les polítiques de formació al llarg de la vida (Life Long Learning) i, més en concret, la coordinació dels cursos d'extensió universitària, de formació extracurricular i de la Nau Gran; les atribucions relatives a les beques de col·laboració a serveis, òrgans i centres de la Universitat, particularment la convocatòria d'aquestes beques i el nomenament dels becaris i les becàries.  
Igualment, es delega l'organització de la matrícula i el seu calendari, i la pertinença, en representació de la Universitat de València, a la Comissió Interuniversitària d'Accés a la Universitat i la presidència de la Comissió Assessora d'Estudis, de la Comissió d'Ajudes a Estudiants (beques), de la Comissió General de Pràctiques i la Comissió d'Extensió Universitària.  
Així mateix, es deleguen en la vicerectora d'Estudis i Política Lingüística les competències atribuïdes al rector en matèria de Política Lingüística així com la representació de la Universitat en la Comissió Permanent de la Xarxa Vives d'Universitats.  
  
Tercer  
Es deleguen en el vicerector de Cultura, Igualtat i Planificació aquelles facultats que estan atribuïdes al rector en relació amb la coordinació de les diverses Aules de Cultura, de les Sales d'Exposicions; la conservació del Patrimoni; l'adopció de les decisions relatives a la utilització de l'edifici de La Nau de la Universitat de València; la coordinació de les activitats de caràcter esportiu dependents de la Universitat de València, les competències relatives a les biblioteques i arxius universitaris i també totes aquelles facultats i competències que atribueixen al rector en matèria d'activitats culturals la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, es delega la coordinació i impuls de les polítiques en matèria d'igualtat entre dones i homes en la Universitat de València.  
  
També es deleguen les competències conferides al rector, tant en la legislació vigent com en la que es dicte en matèria de Planificació i Qualitat; la coordinació i impuls de la planificació estratègica; l'avaluació de la docència i en general dels Serveis Universitaris; la formació permanent i la política d'innovació educativa, l'impuls de les polítiques de empleabilitat, així com la realització d'estudis i anàlisi de prospectiva sobre l'organització de la Universitat de València.  
  
Igualment, es delega la presidència del Consell Editorial.  
  
Quart  
Es deleguen en el vicerector d'Economia les competències que estan atribuïdes al rector relatives al seguiment del pla de finançament pluriennal; el seguiment de l'execució i la liquidació pressupostària; l'elaboració de models distributius en matèria econòmica per a centres, departaments i instituts universitaris i totes aquelles relatives a la planificació econòmica de la Universitat.  
Així mateix, es deleguen totes aquelles funcions que s'atribueixen al rector dins de l'àmbit d'aplicació de les tecnologies de la informació i de la comunicació i les competències relatives als plans específics d'informatització.  
Igualment, es delega la presidència de la Mesa Negociadora amb els sindicats.  
  
Cinquè  
Es deleguen en la vicerectora de Sostenibilitat i Infraestructures les competències que estan atribuïdes al rector en relació amb el seguiment i el control de les inversions procedents d'organismes públics; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara de la Llei 30/2007, de 30 d'octubre, de Contractes del Sector Públic i, si és procedent, del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques; l'adjudicació de contractes públics i la informació i la coordinació dels espais de la Universitat de València.  
Així mateix, es deleguen la coordinació i impuls de les polítiques de sostenibilitat en la Universitat de València i la presidència del Comitè de Seguretat i Salut.   
Igualment, es delega la coordinació dels col·legis majors propis i la relació amb els col·legis majors adscrits, i residències universitàries.  
  
  
Sisè  
Es deleguen en la vicerectora de Relacions Internacionals i Cooperació les competències per a l'elaboració i el seguiment de convenis amb universitats estrangeres; els programes internacionals d'intercanvi, i les convocatòries d'ajudes per a la promoció d'intercanvis acadèmics amb altres universitats estrangeres; i també totes aquelles facultats i competències que atribueixen al rector en matèria de cooperació i relacions internacionals la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, es delega la presidència de la Comissió del Programa de Solidaritat amb el Tercer Món de la Universitat de València Una Nau de Solidaritat.  
Igualment, es deleguen la convocatòria i resolució de les ajudes en matèria de cooperació, així com la proposta i seguiment de convenis en la matèria de la seua competència.  
  
Setè  
Es deleguen en la vicerectora de Comunicació i Relacions Institucionals les competències que estan atribuïdes al rector en relació a la coordinació de les relacions amb les Institucions i també totes aquelles facultats i competències que en matèria de relacions institucionals, atribueixen al rector la legislació vigent, els Estatuts de la Universitat de València i les altres disposicions que es puguen contenir en la normativa específica.  
Així mateix, s'atribueixen les funcions de facilitació de la integració dels distints col·lectius universitaris per a afavorir la interdisciplinarietat i la comunicació interna.  
Igualment, es deleguen aquelles facultats que estan atribuïdes al rector en política d'informació i comunicació, gestió del Gabinet de Comunicació, de l'ús i disseny de pàgines web i qualssevol altres mitjans de comunicació de la Universitat de València, de foment i gestió de la imatge corporativa, així com la proposta i seguiment de convenis amb institucions públiques i privades no universitàries i agents socials, polítics i econòmics en les matèries de la seua competència.  
  
  
Vuitè  
Es deleguen en la vicerectora de Postgrau les competències que estan conferides al rector, tant en la legislació vigent com en la que es dicte, en matèria d'aprovació, implantació, modificació i seguiment dels programes d'ensenyament i plans d'estudis conduents a títols de postgrau, tant oficials com propis de la Universitat de València, així com els corresponents als actuals programes de doctorat fins a la finalització de la seua vigència. Així mateix, es delega la facultat de convocatòria i resolució de beques de postgrau.  
Es deleguen en la vicerectora de Postgrau les competències referides a l'accés i la permanència dels i les estudiants de postgrau de la Universitat i per tant la preinscripció i l'admissió d'estudiants als programes de postgrau, i la coordinació de les pràctiques externes de postgrau. Així mateix, es delega l'organització de la matrícula dels estudis de postgrau i el seu calendari.  
Igualment, es delega en la vicerectora de Postgrau la presidència de la Comissió d'Estudis de Postgrau i de la Comissió de Doctorat.  
  
  
Novè  
Es deleguen en el vicerector d'Investigació i Política Científica les atribucions relatives en matèria d'ajudes d'investigació, la convocatòria de programes de formació d'investigadors i investigadores de la Universitat i el nomenament dels becaris i les becàries a càrrec d'aquests programes; el seguiment dels fons Feder; l'autorització de pagaments al professorat i personal investigador per activitat investigadora en matèria de contractes d'investigació i, en general, totes aquelles funcions que atribueixen al rector, dins de l'àmbit de la investigació, la legislació vigent, els Estatuts de la Universitat de València i altres normes que puguen contenir-se en la normativa específica.  
Així mateix, es deleguen les competències relatives al disseny i la planificació del desenvolupament de la política científica de la Universitat i les relacions en aquesta matèria amb instituts, departaments o altres estructures específiques de recerca i grups d'investigació; les relatives al disseny, la coordinació i el seguiment del Parc Científic de la Universitat de València; per realitzar la proposta, la formalització i la contractació de projectes europeus d'investigació i la proposta i seguiment dels convenis específics d'investigació.  
Igualment, es delega la política de divulgació científica i la Càtedra de Divulgació de la Ciència.  
  
Deu  
Es deleguen en el vicerector de Participació i Projecció Territorial les competències atribuïdes al rector en matèria de dinamització de la participació en la vida universitària, en els seus diferents òrgans i àmbits.  
Així mateix, es delega la política de projecció territorial de la Universitat de València, la coordinació amb el Centre Internacional de Gandia de la Universitat de València, i les actuacions i convenis amb els ajuntaments, mancomunitats i Diputació de València en la nostra àrea d'influència, incloent-hi programes com la Universitat als Pobles.   
  
  
Onze  
Es deleguen en la secretària general la coordinació dels Serveis Jurídics de la Universitat, les competències sobre la iniciació i el seguiment d'expedients disciplinaris, la iniciació i seguiment d'expedients de responsabilitat patrimonial, la iniciació i el seguiment d'expedients de revisió d'ofici i les competències en matèria de desplegament normatiu i relacions amb la Comissió d'Estatuts.  
  
Dotze  
Es delega en el gerent la facultat d'autoritzar i de disposar les despeses, de reconèixer les obligacions i ordenar pagaments de qualsevol mena; les competències que la legislació vigent, en matèria de contractació administrativa en l'àmbit de la Llei 30/2007, de 30 d'octubre, de Contractes del Sector Públic, i, si és procedent, del Reial Decret Legislatiu 2/2000, pel qual s'aprova el Text Refós de la Llei de Contractes de les Administracions Públiques i la normativa que el desenvolupa, assigna a l'òrgan de contractació; d'ordenar i executar el pagament per mitjà dels fons de maniobra de les unitats de despesa i les despeses menors realitzades en la caixa fixa.  
Així mateix es deleguen les competències atribuïdes al rector, en relació al personal funcionari i el personal laboral d'administració i serveis, en la legislació vigent i els Estatuts de la Universitat de València, en el conveni col·lectiu i la normativa complementària i, en particular, la resolució de les situacions administratives dels funcionaris i funcionàries i del personal laboral; la convocatòria d'oposicions i de concursos; el nomenament dels tribunals; la proposta anual de plantilla del personal d'administració i serveis; el règim de provisió de llocs de treball i el règim de trasllats.  
En cas de vacant, absència o malaltia del titular de la Gerència, es farà càrrec de la proposta i ordenació dels pagaments la persona que ocupe la Vicegerència.  
  
Tretze  
Així mateix, es delega en tots els vicerectors i vicerectores, en la secretària general i en el gerent l'autorització de les comissions de serveis amb dret a indemnització, i també la verificació de la seua realització en el que es refereix al personal adscrit en l'àmbit de les seues competències.   
  
Catorze  
Es deleguen en el delegat d'Estudiants les facultats de convocar i resoldre, així com la presidència de les comissions que concedisquen les ajudes de les convocatòries següents: borses de viatge a estudiants de la Universitat de València; ajudes a projectes d'associacions i col·lectius d'estudiants i ajudes a projectes de cooperació i solidaritat d'associacions d'estudiants; ajudes a l'estudi per als i les estudiants de la Universitat de València; ajudes econòmiques a estudiants amb discapacitat i amb necessitats especials per al desplaçament al seu centre universitari; convocatòria de selecció de projectes per a la mostra d'art públic per a jóvens creadors Art Públic/Universitat Pública; borses de viatge del programa DRAC; premis Bancaixa-Universitat d'escriptura de creació; convocatòria per a la selecció de voluntaris universitaris en Nacions Unides davant dels objectius del mil·lenni.  
Així mateix, es delega la facultat de resoldre la inscripció de col·lectius i associacions d'estudiants en el Cens d'Associacions i Col·lectius d'Estudiants de la Universitat de València.  
  
Quinze  
Es delega en el vicerector d'Economia, els degans o les deganes de facultats, els degans o les deganes coordinadors o coordinadores de campus, els directors o les directores d'escoles universitàries, d'escoles tècniques superiors, d'instituts universitaris, de col·legis majors, de serveis i de centres singulars, responsables d'estructures de recerca interdisciplinària (ERI), el director o directora del Taller d'Audiovisuals i en el director o directora tècnica del Servei de Biblioteques i Documentació, la facultat d'autoritzar i disposar les despeses, per import inferior a 18.000 euros sense IVA, de reconèixer les obligacions per qualsevol quantia i proposar pagaments de qualsevol mena, dins de l'àmbit de les seues respectives competències que comprenen els seus centres o serveis; d'ordenar i executar el pagament per mitjà dels fons de maniobra de la unitat de despesa i les despeses menors realitzades en la caixa fixa.  
  
Setze  
Es delega en els degans o les deganes de facultats i els directors o les directores d'escoles universitàries la resolució de les sol·licituds de trasllat dels expedients dels i les estudiants, així com les admissions per convalidació parcial.  
  
Dèsset  
Es delega en els directors o les directores de departament l'autorització de permisos i llicències d'estudis de duració inferior o igual a un mes del professorat adscrit al departament, amb excepció en tot cas d'allò previst a l'article 2.3 del Reglament de permisos, llicències, vacances i situacions administratives del professorat; la facultat d'autoritzar i de disposar les despeses, per import inferior a 18.000 euros sense IVA i de reconèixer les obligacions per qualsevol quantia dins de l'àmbit del departament que dirigeixen.  
  
Divuit  
Es delega en els degans o les deganes de facultats, els degans o les deganes coordinadors o coordinadores de campus, els directors o les directores d'escoles universitàries, d'escoles tècniques superiors, de departaments, d'instituts universitaris, de col·legis majors, de serveis i de centres singulars, i de responsables d'estructures de recerca interdisciplinària (ERI), el director o directora tècnica del Servei de Biblioteques i Documentació i el director o directora del Taller d'Audiovisuals, la facultat d'autoritzar les comissions de serveis amb dret a indemnització, i també la verificació que s'han fet pel que fa al personal dels seus centres, departaments, serveis o unitats.  
  
Igualment, es delega en els degans o les deganes de facultats i els directors o les directores d'escoles universitàries i d'escoles tècniques superiors la competència per a autoritzar les comissions de servei amb dret a indemnització dels directors o de les directores d'institut universitari i dels responsables d'estructures de recerca interdisciplinària (ERI) que tinguen adscrita la docència en els seus centres, quan els viatges no es realitzen per raó del seu càrrec, i també la verificació que s'han fet.  
  
  
Dinou  
Es delega en la direcció del Servei de Publicacions la signatura de contractes editorials.  
  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en la present resolució, es farà constar aquesta circumstància expressament en l'acte administratiu que es dicte.  
En cap cas no es podran delegar les atribucions que es tinguen al seu torn per delegació continguda en aquesta resolució.  
Les resolucions que es dicten en virtut d'aquestes delegacions, esgotaran la via administrativa i deixaran expedita la via judicial.  
De conformitat amb el que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Comunitat Valenciana i tindrà efecte a partir de l'endemà de la seua publicació.  
Aquesta delegació deroga qualsevol altra delegació de les competències atribuïdes que s'haguera efectuat anteriorment, bé en aquestos mateixos òrgans o en uns altres distints.  
  
València, 7 de juny de 2011.- El rector: Esteban J. Morcillo Sánchez.